Document ID: 31987D0543

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 9ης Νοεμβρίου 1987
για τον καθορισμό του επιπέδου των παραδόσεων των προϊόντων σιδήρου και χάλυβα ΕΚΑΧ πορτογαλικής καταγωγής στην υπόλοιπη κοινοτική αγορά πλην της Ισπανίας
(Το κείμενο στην πορτογαλική γλώσσα είναι το μόνο αυθεντικό)
(87/543/ΕΚΑΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,
την πράξη προσχώρησης της Ισπανίας και της Πορτογαλίας, και ιδίως το πρωτόκολλο αριθ. 20,
με τη σύμφωνη γνώμη του Συμβουλίου,
Εκτιμώντας:
ότι δυνάμει του πρωτοκόλλου αριθ. 20, όσον αφορά την αναδιάρθρωση της πορτογαλικής βιομηχανίας σιδήρου και χάλυβα και της κοινής δήλωσης για την πορτογαλική βιομηχανία σιδήρου και χάλυβα, οι παραδόσεις στην κοινοτική αγορά των προϊόντων σιδήρου και χάλυβα ΕΚΑΧ πορτογαλικής καταγωγής πρέπει να υπόκεινται το 1987 σε ποσοτικούς περιορισμούς·
ότι δεν υπήρχε συμφωνία, κατά την ημερομηνία προσχώρησης, μεταξύ της Επιτροπής και της πορτογαλικής κυβέρνησης για το επίπεδο των εν λόγω παραδόσεων·
ότι, κατ' εφαρμογή της παραγράφου 5 στοιχείο α) δεύτερο εδάφιο του πρωτοκόλλου αριθ. 20, εναπόκειται, ως εκ τούτου, στην Επιτροπή να καθορίσει το επίπεδο των παραδόσεων αυτών μετά από σύμφωνη γνώμη του Συμβουλίου·
ότι, βάσει της παραγράφου 3 στοιχείο α) πρώτο εδάφιο της κοινής δήλωσης, το επίπεδο των παραδόσεων πρέπει να είναι σύμφωνο με τους στόχους της πορτογαλικής αναδιάρθρωσης και με τις προβλέψεις που λαμβάνονται για την εξέλιξη της κοινοτικής αγοράς·
ότι δεν προβλέπονται σημαντικές τροποποιήσεις στην κοινοτική αγορά το 1987 σε σχέση με το 1986 και, ειδικότερα ότι αναμένεται η διατήρηση αρκετών βασικών στοιχείων του εσωτερικού μηχανισμού για την αντιμετώπιση της κρίσης·
ότι οι μέγιστες παραδόσεις προϊόντων σιδήρου και χάλυβα ΕΚΑΧ πορτογαλικής καταγωγής προς τις υπόλοιπες χώρες της Κοινότητας, πλην της Ισπανίας, το 1986, ανέρχονταν σε 90 000 τόνους·
ότι βάσει της παραγράφου 5 στοιχείο α) τρίτο εδάφιο του πρωτοκόλλου αριθ. 20, το επίπεδο των παραδόσεων αυτών είναι δυνατόν να αυξηθεί πριν από τη λήξη του μεταβατικού καθεστώτος·
ότι μετά από τα αποτελέσματα της μελέτης για τη βιωσιμότητα των επιχειρήσεων, οι πορτογαλικές αρχές δέχτηκαν να θέσουν σε εφαρμογή συμπληρωματικά μέτρα αναδιάρθρωσης της πορτογαλικής βιομηχανίας σιδήρου και χάλυβα,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι μέγιστες παραδόσεις προϊόντων σιδήρου και χάλυβα ΕΚΑΧ πορτογαλικής καταγωγής προς την υπόλοιπη κοινοτική αγορά, πλην της Ισπανίας, κατά το 1987 ανέρχονται σε 100 000 τόνους.
Άρθρο 2
Η παρούσα απόφαση απευθύνεται στην Πορτογαλική Δημοκρατία.
Βρυξέλλες, 9 Νοεμβρίου 1987.

Labels: 3
18
1